**23/2000. (X.4.) Ök. rendelet**

**Vecsés Város temetőjéről és használatának szabályairól**

(egységes szerkezetben: 20/2000. (IX.19.), 14/2001. (V.30.), 19/2001. (VII.1.), 26/2005. (IX.29.), 12/2009.(IV.29.), 22/2009.(XI.19.), 19/2017. (XII.18.) rendeletekkel)

A temetők, sírkertek mindig hűen tükrözik a közösségek, kultúrák élethez-halálhoz, múlthoz és jelenhez való viszonyát. Vecsés sírkertje is vall a múltról, a község 200 esztendejéről. Túl az eredeti funkcióján kulturális értéke is van. Ezért feladatunk, hogy a község életében, történetében kiemelkedő személyek sírhelyeit, az itt élő német nemzetiség szépen vésett régi sírköveit és a többi igényes síremléket fokozott védelemben részesítsük.

Erről az Önkormányzat külön rendeletben gondoskodik, hogy megőrizzük a következő generációknak.

Vecsés Város[[1]](#footnote-1) Önkormányzatának Képviselő-testülete a község temetőjéről és használatának szabályairól - a temetőkről és a temetkezésről szóló 1999. évi XLIII. törvény (a továbbiakban: Ttv.) 41. §-ának (3) bekezdésében és a 42. §-ában kapott felhatalmazás alapján - a következő rendeletet alkotja:

**I.**

**Általános rendelkezések**

**1.§** (1) E rendelet hatálya Vecsés Nagyközség közigazgatási területén az Önkormányzat által létesített és fenntartott temetőre és az ott végzett temetkezési és temető-fenntartási, illetőleg üzemeltetési tevékenységre terjed ki.

(2) Az Önkormányzat által létesített és fenntartott temető: köztemető, abban lehetővé kell tenni az elhunyt személyére, vallási - és lelkiismereti meggyőződésére, nemzeti és etnikai hovatartozására, a halál okára, illetőleg bármely egyéb megkülönböztetésére való tekintet nélkül a halottak egyházi vagy világi szertartással történő eltemetését.

(3) Emberi holttestet kizárólag a község temetőjében lehet eltemetni. A hamvakat tartalmazó urnát a temettető részére - kérésére - ki kell adni.

**2.§** (1) Az Önkormányzat Képviselő-testülete (a továbbiakban: Önkormányzat) a temető fenntartására és üzemeltetésére 6 évenként pályázatot ír ki és annak a Ttv. 17. §-ában előírt követelménynek megfelelő nyertesével meghatározott időre (6 év) - a Ttv.39. §-ában, illetőleg a Ttv. végrehajtásáról szóló 145/1999. (X.1.) Korm. rendelet (a továbbiakban: Korm.r..) 54. §- és 55. §-ában meghatározott feltételekkel - kegyeleti közszolgálati szerződést köt.

(2) A temető fenntartásával és üzemeltetésével összefüggő feladatok ellátását - beleértve a szerződésben foglaltak teljesítését is - a jegyző a Ttv. 7.§-ában foglaltak alapján ellenőrzi.

**3.§** (1) A temető létesítéséről, bővítéséről, továbbá részben vagy egészben való megszüntetéséről, újra használatba vételéről az Önkormányzat a község rendezési terve alapján, az Állami Népegészségügyi és Tisztiorvosi Szolgálat véleménye figyelembe vételével határoz.

(2) A temető beépítési előírásait a helyi építési szabályzatban kell meghatározni.

(3) A temetőnek és létesítményeinek alkalmasnak kell lenni a halottak ravatalozására, a gyászszertartásra, továbbá eltemetésükre, meg kell felelnie az elhaltak iránti kegyelet igényének és lehetővé kell tennie a temetkezési tevékenység és szolgáltatás színvonalas lebonyolítását.

**II.**

1. **A temető fenntartása és üzemeltetése**

**4.§** (l) A temető tulajdonosa az Önkormányzat. Az Önkormányzat a temető fenntartójaként a Polgármesteri Hivatal Vagyongazdálkodási Osztálya útján a Ttv. 9.§-ban és az Korm.r.-ben foglaltak alapján - gondoskodik

a) a temetőhöz vezető közutak kiépítéséről és fenntartásáról,

b) a temető bekerítéséről és a temetőőri lakásról,

c) a ravatalozóról,

d) a halottak ideiglenes elhelyezését szolgáló hűtőfülke (kamra) és boncoló helyiség létesítéséről,

e) a temető területének rendeltetésszerű, kertjellegű kialakításáról,

f) a temető világításáról és a vízvételi helyek és hulladéktárolók létesítéséről, a temetőlocsolás (vízdíj) költségeiről, továbbá mindazon feladatokról, amelyeket az Önkormányzat az üzemeltetővel kötött szerződésben felvállal,

g) a temető fejlesztéséről,

h) a köztemetésről.

(2) A temető rendeltetésszerű használatához szükséges (1) bekezdésben felsorolt létesítmények szükség szerinti felújítása a temetőfenntartó feladatát képezi, amelyet az Önkormányzat az üzemeltetővel megkötött szerződés keretében biztosít.

(3) A temető használatának rendjét az Önkormányzat e rendeletével állapítja meg, amelynek egy példányát és a költségeket feltüntető díjszabást a temető üzemeltetője a temetőben erre kijelölt helyen (ravatalozó bejáratának iroda felőli falán elhelyezett tájékoztató tábláján, ravatali helyiség irodájában, szolgáltató irodában) köteles kifüggeszteni.

**5.§** (1)A temető üzemeltetését - a Ttv. és annak végrehajtásáról szóló Korm. rendelet rendelkezéseinek megfelelően - e rendeletben és a kegyeleti közszolgáltatási szerződésben meghatározottak szerint kell ellátni.

(2) A temető üzemeltetője köteles az 1.§. (1) bekezdésében foglaltakra figyelemmel a temető rendeltetésszerűműködését (üzemeltetését és használatát) a jogszabályokban és a kegyeleti közszolgáltatási szerződésbenmeghatározottak szerint biztosítani. Ennek keretében:

a) meghatározza a temetői szolgáltatás, illetőleg ,

b) a temetőben végzett egyéb vállalkozás keretében végzett szolgáltatás ellátásának temetői rendjét,

c) biztosítja a halott szállítást és az eltemetés (urnaelhelyezés) feltételeit,

d) megállapítja a temetőlátogatók kegyeletgyakorlásának feltételeit, a temető nyitva tartásának idejét,

e) biztosítja a ravatalozó, a technikai berendezések (tárolók és hűtők), valamint a temető egyéb közcélú létesítményeinek (WC, boncterem) működtetését, temetői lakás fenntartását és karbantartását , és felújítását, valamint az ezzel kapcsolatos költségeket, közreműködik a boncolásnál,

f) a temető belterületén a ravatalozó és a sírhelyek megközelítésére szolgáló utak létesítéséről és fenntartásáról,

g) gondoskodik a temetőbe kiszállított elhunyt átvételéről, valamint a temető nyitásáról és zárásáról,

h) vezeti a nyilvántartó könyveket,

i) tájékoztatja a temetőlátogatókat,

j) kijelöli a temetési helyeket,

k) gondoskodik a temető parkgondozásáról, létesítményeinek tisztántartásáról (a szennyvíz- szippantásról), az utak, járdák jégmentesítéséről, a hó eltakarításról, valamint összegyűjti és elszállítja a hulladékot,

1) gondoskodik a temető rendjének betartásáról és betartatásáról,

m) összehangolja a temetői létesítmények (ravatalozó) használatával kapcsolatos temetkezési szolgáltató tevékenységeket, szervezi és koordinálja a temetéseket (urna elhelyezést),

n) gondoskodik az ügyfélfogadásról és a panaszkönyv rendelkezésre bocsátásáról.

o) vezeti és naprakészen tartja - a Ttv. 18.§-ában előírtak szerint - a temetési helyek és sírboltok nyilvántartását, gondoskodik az abban foglalt személyes adatok védelméről.

(3)[[2]](#footnote-2) A nyilvántartásba felvett adatok alapján az üzemeltető évenként köteles a fenntartót a temetőben végzett szolgáltatásokról írásban tájékoztatni, valamint a befizetett díjakról elszámolni. Az elszámolás részletes szabályait a kegyeleti közszolgálati szerződésben kell meghatározni.

(4) Az üzemeltető köteles nyilvántartó könyvet vezetni (R.41.§) és annak adatai alapján a temető nyilvántartási ideje alatt az egyes elhunyt személyek temetési helyéről érdeklődőknek felvilágosítást adni, az ügyfelek számára panaszkönyvet elhelyezni.

(5) A nyilvántartó könyvbe a temettető és a temetési h ely felett rendelkezni jogosult tekinthet be.

(6)[[3]](#footnote-3)A hatósági intézkedésre történő sírnyitást, hantolást, exhumálást, valamint a boncolási segédletet az üzemeltető köteles biztosítani.

(7) Amennyiben az üzemeltető temetkezési szolgáltatásra is vállalkozik, azt a temetkezési szolgáltatókra vonatkozó jogszabályi előírások alapján és feltételek szerint köteles végezni.

**6.§** (1) Teljes körű temetkezési szolgáltatás a temetésfelvétel, a halott szállítása, az elhunyt temetésre való előkészítése és a temetéshez szükséges kellékekkel való ellátása, a ravatalozás, a búcsúztatás, a sírba helyezés, a hamvasztás, az urnaelhelyezés, az urna kiadása, a hamvak szórása, a sírnyitás és visszahantolás, az exhumálás és az újratemetés. Egyes szolgáltatások önállóan is végezhetők. Az egyházi szertartás nem minősül szolgáltatásnak (Ttv. 25.§).

(2) Temetkezési szolgáltatást csak az végezhet, aki a Korm.r.-ben meghatározott műszaki, közegészségügyi és alapvető kegyeleti, illetőleg személyi és tárgyi feltételeknek megfelel (R. 47.§ és 49-53.§).

(3) A temetkezési szolgáltatás végzésére gazdálkodó szervezet alapításának feltételeit a Ttv. határozza meg (Ttv. 30.§ és 32-33.§).

**2. Temetési hely**

**7.§** (1) A temetőben a sírhelytáblákat és azokban sorokat kell kialakítani. A temetési helyet a temető üzemeltetője jelöli ki. A sírhelytáblákat római számmal, a sorokat, valamint a temetési helyeket arab sorszámmal kell ellátni. A temetőről térképet kell készíteni, amelyen folyamatosan fel kell tüntetni a betelt, a szabad vagy a más célra fenntartott sírhelyeket. A temető térképét a hirdetésre szolgáló helyen ki kell függeszteni és évente legalább két alkalommal aktualizálni kell.

(2) A temetőben temetkezési helyül szolgálnak:

a/ egyes sírhelyek,

b/[[4]](#footnote-4)kettős sírhelyek,

c/ gyermek sírhelyek,

d/ örök időre adományozott sírhelyek,

e/[[5]](#footnote-5) díszsírhely (parcella első sora ).

f/[[6]](#footnote-6)sírboltok (kripták),

g/[[7]](#footnote-7) urnafülkék (kolombáriumok),

h/[[8]](#footnote-8)urnasírhelyek,

i/[[9]](#footnote-9) a hamvak szétszórására kijelölt hely a Temető utcai kerítés mentén a védett sírkövek parkszerűen kialakított helye, amelyet a továbbiakban sírhelyként nem lehet felhasználni.

j/[[10]](#footnote-10)a temető Temető utcai kerítése mentén felállított védett sírkövek helye, ezért - a 27/2006.(XII.9.) rendelet alapján - ezen a soron sírhely nem adható el.

(3)[[11]](#footnote-11)A politikai és társadalmi tevékenység terén életükben jelentős érdemeket szerzett elhalt személyek temetésére az Önkormányzat Képviselő-testülete örök időre, kiemelt díszsírhelyet adományozhat. Az adományozott díszsírhely kijelöléséről és gondozásáról a Polgármesteri Hivatal gondoskodik.

(4) A 10 éven alul elhalt gyermekek temetési helyéül a rendezési tervben megjelölt helyet kell felhasználni.

(5) A halva született, elvetélt magzatokat és csonkolt testrészeket az erre a célra kijelölt sírtáblába kell temetni. A magzattetemek sírhelye fölé jelzőt kell - sorszám és keltezés megjelölésével - elhelyezni.

(6) A sírhelyeken sírjeleket lehet elhelyezni. A sírjeleket a közízlésnek megfelelően kell kialakítani és felirattal ellátni. A sírjelek nem terjeszkedhetnek túl a temetési helyen, magasságukat az építési szabályzatban kell meghatározni. A síremlék és tartozékai, valamint az emlékoszlop tervét (vázlatrajzát) a temető üzemeltetőjének az elhelyezés előtt be kell mutatni. E szabályt a felújításra kerülő sírjeleknél is alkalmazni kell.

**8.§** (1) Koporsós temetés esetén a temetési hely méretei:

a)[[12]](#footnote-12) az egyes sírhely mérete: 2.0 méter mély, 2.1 méter hosszú, 0.9 méter széles,

b)[[13]](#footnote-13) a kettős sírhely mérete: 2.0 méter mély, 2.1 méter hosszú, 1.8 méter széles,

c) gyermeksírhely (10 éven aluliak részére) mérete: 2,0 m mély, 1,6 m hosszú és 0,8 m széles.

Koporsós rátemetés esetén úgy kell mélyíteni, hogy a felülre kerülő koporsó aljzata legalább 160 cm mélységbe kerüljön.

(2)[[14]](#footnote-14)Az urnasírhely mérete: 0.50 méter mély, 0.80 méter hosszú, 0.60 méter széles. Az urnafülke mérete 30x30 cm-nél nem lehet kisebb.

(3)[[15]](#footnote-15)

(4) A sírok egymástól való távolsága 0,6 m. A sírsorokat egymástól 1 m távolságban kell elhelyezni. A sírhelytáblák között 3 m - 7 m közötti széles utat kell kialakítani.

(5) A sírhelyeken a sírdomb felhordása nem kötelező, a sírdomb megengedett magassága legfeljebb 0,6 m.

(6) A sírok méreteitől nem lehet eltérni (kivétel az e rendelet hatálybalépése előtti eltérő méretek).

(7) A sírok kiásását az üzemeltető végzi.

**9.§** (1) A sírhely feletti rendelkezési jog ideje (R.18.§.)

a) egyes sírhely esetén a temetéstől, illetőleg az utolsó koporsós rátemetéstől számított 25 év,

b) kettős sírhely esetén az utolsó koporsós betemetéstől számított 25 év,

c) sírbolt esetén az Önkormányzattal kötött megállapodástól függően 60 év,

d) urnasírhely esetén 10 év,

e) urnafülke esetén 10 év,

f) urnasírbolt 20 év

(2) Az (1) bekezdés a)-d) pontjában meghatározott rendelkezési idő a sírhely megváltási díjának befizetésével ugyanannyi idővel meghosszabbítható. Az urnafülke megváltására az (1) bekezdés b) pontja oly módon alkalmazható, hogy az első urna elhelyezésével a szomszédos urnafülke megváltható. A temetési hely feletti rendelkezési jog letelte után három évvel üzemeltető jogosult minden térítési díj nélkül újra felhasználni.

(3) Ha a rendelkezési jog azért szűnik meg, mert a jogosult a holttestet más temetési helyen kívánja elhelyezni, a jogosult részére a megváltási díj időarányos részét vissza kell fizetni (R. 18.§ (7) bek.).

(4) Megszűnik a rendelkezési jog a temetési helyről kikerült holttest más temetési helyen való eltemetésével, hamvasztásával, kivéve, ha az urnát ugyanoda temetik vissza.

(5)[[16]](#footnote-16) A temetési helyek megváltási díja az (1) bekezdésben meghatározott rendelkezési jog idejére

a) egyes sírhely 10.000,- Ft

b) kettős sírhely 20.000,- Ft

c) gyermek sírhely 0,- Ft

d)[[17]](#footnote-17)díszsírhely (szimpla) 40.000,- Ft

e) urnafülke (szimpla) 20.000,- Ft

f) urnafülke (dupla) 40.000,- Ft

g) urna sírhely 10.000,- Ft

h) családi sírbolt (kripta) 400.000,- Ft

i) urnasírbolt 80.000,- Ft

j) a hamvak szórására kijelölt hely igénybevétele térítési díj nélkül.

A feltüntetett díjtételeket az ÁFA külön terheli.

(6)[[18]](#footnote-18) Ha az elhunyt Vecsés városában állandó lakhellyel nem rendelkezett, a temetési hely megváltásáért az (5) bekezdésben meghatározott díjak háromszorosát kell megfizetni.

(7)[[19]](#footnote-19) A sírhely rendelkezési jogának előre történő megváltására csak a kettős sírhelyeknél kerülhet sor az első halott eltemetése időpontjában.

(8)[[20]](#footnote-20) A rendelet hatályba lépése előtt megszerzett rendelkezési jog megváltási díját az (5) bekezdésben meghatározott díjszabás nem érinti.

(9)[[21]](#footnote-21) Az egyes díjfajtákon belül a temetőben vállalkozásszerűen munkát végzők által fizetendő temető fenntartási hozzájárulás mértéke az adott évben az egyes sírhelyekre megállapított megváltási díjtételek egyszerű számtani átlagának 5%-a (Ttv. 39.§ (4) bek.).

**3. Temetésre vonatkozó szabályok**

**10.§** (1) A sírhelyek kialakítására és a temetés feltételeire (koporsós és hamvasztásos temetés, urnaelhelyezés és kiadás, sírnyitás, nyilvántartás, halottszállitás), a temető lezárására és megszüntetésére - e rendeletben foglaltakon felül - a Korm.r. rendelkezései az irányadók.

(2) A halottakat általában az elhalálozás ideje szerinti sorrendet követő sírhelyen - a kettős sírhelyek kivételével - kell eltemetni. Ennek megfelelően a temető üzemeltetője köteles az elhalálozás sorrendjében a megkezdett sírtáblában a sírhelyeket kijelölni. A megkezdett temetkezési sorrendtől eltérő sírhely kijelölés is engedélyezhető.

(3) Lejárt sírhelytáblában - a kettős sírhely még üresen álló részének kivételével - nem szabad temetni.

(4) A temetéseket lehetőség szerint az igényeknek megfelelő időpontban (pl. nyáron kora délelőtt vagy késő délután, heti pihenőnapon vagy munkaszüneti napon) kell végezni.

(5) A szolgáltató köteles az igényeknek megfelelően differenciáit (olcsó, átlagos és exkluzív) szolgáltatást ehhez igazodó árakkal nyújtani, továbbá a köztemetésre minimalizált temetési szolgáltatási díjat kialakítani, amelyről az Önkormányzatot kell tájékoztatnia. Díjváltoztatásra csak évenként kerülhet sor, amelyről a tárgyév január 31-ig az üzemeltetőnek a Polgármesteri Hivatalt kell tájékoztatnia.

(6)[[22]](#footnote-22) A temetést bármelyik - a jogszabályi feltételeknek [6.§ (2) bek.] megfelelő - temetkezési szolgáltató saját szakszemélyzetével és technikai eszközeivel végezheti, azonban a temetőn belül az elhunyt tetemének hűtésével, továbbá első alkalommal a sírhelyásással kapcsolatos feladatok ellátására az üzemeltető szakszemélyzetét és berendezéseit köteles igénybe venni.

(7)[[23]](#footnote-23) Az üzemeltető által biztosított szolgáltatások [(6). bek.], továbbá a ravatalozó helyiség igénybevételének és az üzemeltető által - a megrendelő igénye szerint - a temetőben végzett egyéb szolgáltatások díját az Önkormányzat Képviselő-testülete e rendelet mellékletében állapítja meg.

**11.§** A településen levő lezárt felekezeti temető gondozásáról - a 25 év porladási idő figyelembe vételével - a Polgármesteri Hivatal gondoskodik.

**III.**

**A temető rendje**

**12.§** (1) A városi temető a hét minden napján április l-jétől szeptember 30-ig 6 órától 19.30 óráig, október l-jétől március 31-ig 8 órától 17 óráig a látogatók részére nyitva áll.

(2) A ravatalozót temetés előtt két órával kell kinyitni.

(3) A temetőbe gépkocsival, motorkerékpárral tilos behajtani. A járműveket a temető bejáratánál lévő ingyenes parkolóhelyen kell elhelyezni. E tilalom alól a temető gondnoka indokolt (mozgásában korlátozott látogató) esetben felmentést adhat.

(4) A temetőbe kutyát vagy más állatot - a vakvezető kutya kivételével - bevinni tilos.

(5) A temetőben gyertyát gyújtani legkésőbb a zárás előtt egy órával lehet. A gyertyagyújtásnál ügyelni kell arra, hogy az ne okozzon tűzveszélyes helyzetet.

(6) A temetőben levő kegyeleti tárgyakat, a ravatalozó és egyéb helyiségeket, a fákat, virágokat, bokrokat és sírokat, a sírokon elhelyezett tárgyakat tilos megrongálni.

(7) A temetőben, illetőleg a sírhelyeken keletkezett koszorú- és virágmaradványokat és egyéb hulladékot (szemetet) az arra kijelölt gyűjtőhelyen kell elhelyezni.

(8) A temetőben sírkő felállítását és karbantartási munkákat csak munkanapokon a nyitvatartási időben - az üzemeltető felügyelete mellett - szabad végezni.

(9) A temető központi helyén fekvő ravatalozó és egyéb helyiségek használatát a temető üzemeltetője engedélyezi. A ravatalozóban és egyéb helyiségekben kifogástalan rendet és tisztaságot kell fenntartani. A temetőben és annak helyiségeiben tilos hangoskodni, az elhunytak hozzátartozóit helytelen magatartással megbotránkoztatni.

(10) A temetőben elhelyezett tárgyakért valamint a sírok és síremlékek esetleges megrongálásáért az üzemeltető nem tartozik felelősséggel.

(11) A temetőben mindenki a hely jellegének megfelelő magatartást köteles tanúsítani. Tilos a temetőben minden olyan magatartás vagy tevékenység, amely a kegyeleti érzést sértheti.

(12) Sírokra egy méternél magasabbra növő bokrot, fát ültetni tilos.

(13) Ha temetési hely felett rendelkező jogosult a megrongálódott és a biztonságos használatot veszélyeztető sírboltot vagy sírjelet az Önkormányzat (Polgármesteri Hivatal) felhívására 90 napon belül nem állítja helyre és ezáltal közvetlenül fenyegető veszély áll fenn, akkor a közvetlen veszély elhárításáról, illetőleg megszüntetéséről - a rendelkezni jogosult költségére - az Önkormányzat gondoskodik.

(14) Tilos a sírhelyek környékét felásni, a talajt elhordani, vagy sírfeltöltésre használni, sírkő építésénél balesetveszélyes állapotot létrehozni.

(15) A temetőben a sírhelyek bekerítése tilos, erre engedély nem adható.

**IV.**

**Temetői munkák**

**13.§** (1) A temetőben végzendő minden munkát - kivéve a hozzátartozók részéről történő sírgondozást, a temetési hely növénnyel való beültetését és díszítését - a temető üzemeltetőjének be kell jelenteni.

(2) Munka úgy végezhető, hogy az ne sértse a hozzátartozók és a látogatók kegyeleti érzéseit. A munkavégzés során a szomszédos temetési hely nem sérülhet, gondoskodni kell arról, hogy eredeti állapota ne változzon. A munka ideje alatt a temetési helyek látogatását nem lehet akadályozni.

(3) A munkavégzéssel keletkezett hang vagy egyéb hatás nem zavarhatja a temetési szertartást.

(4) Építőanyagot a temetőbe beszállítani, építési és bontási munkát megkezdeni, vagy bontási anyagot elszállítani csak az üzemeltető hozzájárulásával szabad. Az építési hulladékot (lebontott sírkövet is) a keletkezésétől számított 8 napon belül el kell szállítani. Az építéshez szükséges (pl. sírbolt) ömlesztett anyagot (pl. betont) csak vaslemezen lehet előkészíteni.

(5) A temetőben tűzveszélyes tevékenységet végezni csak a tűzvédelmi előírások betartásával szabad. Avart, elszáradt koszorú- és virágmaradványt elégetni a temetőben tilos.

(6)[[24]](#footnote-24).

**V.**

**Vegyes rendelkezések**

**14.§** [[25]](#footnote-25)

**15.§**Ez a rendelet a belső piaci szolgáltatásokról szóló, az Európai Parlament és a Tanács 2006/123/EK irányelvnek való megfelelést szolgálja.

(2) E rendelet a kihirdetése napján lép hatályba, hatályba lépésével egyidejűleg a községi temető rendjéről és használatáról szóló - többször módosított- 12/1992. (IV.7.) Ök. rendelet hatályát veszti.

**Bükk László s.k. Takács Mária s.k.**

**polgármester jegyző**

**Melléklet a 23/2000. (X.4.) rendelethez [[26]](#footnote-26)**

Az üzemeltető által biztosított szolgáltatások és a temetői létesítmények igénybevételéért fizetendő díjak

1) hűtőberendezés igénybevételi díj:

- 72 órán belül 4.800,- Ft+ÁFA alapdíj

- 72 órán túl alapdíj + naponként 1.500,- Ft+ÁFA /nap

2) sírnyitás díja:

- felnőttsír 17.400,- Ft+ÁFA

- gyermeksír 5.000,- Ft+ÁFA

- urnasír 5.000,- Ft+ÁFA

3) visszahantolás díja:

- felnőttsír 6.000,- Ft+ÁFA

- gyermeksír 3.000,- Ft+ÁFA

- urnasír 3.000,- Ft+ÁFA

4) ravatalozó terem és berendezéseinek igénybevételi díja: 20.000,- Ft/alkalom

5) halott átvételi díj: 8.000,- Ft+ÁFA

6) hamvak átvételének díja: 4.000,- Ft+ÁFA

7) regisztrációs díj: 2.000,- Ft+ÁFA

8) ügyeleti díj (temetés ideje alatt): 5.000,- Ft+ÁFA

9) exhumálás díja: 30.000,- Ft+ÁFA

10)[[27]](#footnote-27) temetőfenntartási hozzájárulási díj: 3840,- Ft+ÁFA/nap

1. Módosította a 19/2001. (VII.1.) rendelet 1. §-a [↑](#footnote-ref-1)
2. Módosította a 12/2009. (IV.29.) rendelet 1. §-a [↑](#footnote-ref-2)
3. Módosította a 21/2009. (IV.29.) rendelet 1. §-a [↑](#footnote-ref-3)
4. Módosította a 12/2009. (IV.29.) rendelet 2. §-a [↑](#footnote-ref-4)
5. Módosította a 23/2009. (X.4.) rendelet 1. §-a [↑](#footnote-ref-5)
6. Módosította a 23/2009. (X.4.) rendelet 1. §-a [↑](#footnote-ref-6)
7. Módosította a 23/2009. (X.4.) rendelet 1. §-a [↑](#footnote-ref-7)
8. Módosította a 23/2009. (X.4.) rendelet 1. §-a [↑](#footnote-ref-8)
9. Módosította a 23/2009. (X.4.) rendelet 1. §-a [↑](#footnote-ref-9)
10. Módosította a 23/2009. (X.4.) rendelet 1. §-a [↑](#footnote-ref-10)
11. Módosította a 23/2009. (X.4.) rendelet 2. §-a [↑](#footnote-ref-11)
12. Módosította a 12/2009. (IV.29.) rendelet 3. §-a [↑](#footnote-ref-12)
13. Módosította a 12/2009. (IV.29.) rendelet 3. §-a [↑](#footnote-ref-13)
14. Módosította a 12/2009. (IV.29.) rendelet 3. §-a [↑](#footnote-ref-14)
15. Hatályon kívül helyezte a 19/2017. (XII.18.) önkormányzati rendelet 1. §-a; hatályos: 2018. január 1-jétől [↑](#footnote-ref-15)
16. Módosította a 12/2009. (IV.29.) rendelet 4. §-a [↑](#footnote-ref-16)
17. Módosította a 23/2009. (X.4.) rendelet 3. §-a [↑](#footnote-ref-17)
18. Módosította a 12/2009. (IV.29.) rendelet 4. §-a [↑](#footnote-ref-18)
19. Módosította a 12/2009. (IV.29.) rendelet 4. §-a [↑](#footnote-ref-19)
20. Módosította a 12/2009. (IV.29.) rendelet 4. §-a [↑](#footnote-ref-20)
21. Módosította a 12/2009. (IV.29.) rendelet 4. §-a [↑](#footnote-ref-21)
22. Módosította a 12/2009. (IV.29.) rendelet 5. §-a [↑](#footnote-ref-22)
23. Módosította a 12/2009. (IV.29.) rendelet 5. §-a [↑](#footnote-ref-23)
24. Hatályon kívül helyezte a 19/2017. (XII.18.) önkormányzati rendelet 1. §-a; hatályos: 2018. január 1-jétől [↑](#footnote-ref-24)
25. Hatályon kívül helyezte a 14/2012. (IV.27.) rendelet 1.§-a [↑](#footnote-ref-25)
26. Módosította a 12/2009. (IV.29.) rendelet [↑](#footnote-ref-26)
27. Kiegészítette a 19/2017. (XII.18.) önkormányzati rendelet 2. §-a; hatályos: 2018. január 1-jétől [↑](#footnote-ref-27)